ซีไอเอ็มบีเล็งรุกภูธรขยายฐานเอสเอ็มอี
ซีไอเอ็มบีมั่นใจครึ่งปีหลังฟื้นดันสินเชื่อเอสเอ็มอีโตตามเป้า เล็งรุกพื้นที่ภูธร เจาะธุรกิจใหม่เพิ่ม
14 ต.ค. 2557

ซีไอเอ็มบีมั่นใจครึ่งปีหลังฟื้นดันสินเชื่อเอสเอ็มอีโตตามเป้า เล็งรุกพื้นที่ภูธร เจาะธุรกิจใหม่เพิ่ม
นายจิรัชยุติ์ อัมยงค์ รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย เปิดเผยภายหลังการปล่อยกู้โครงการสวนน้ำการ์ตูนเน็ทเวิร์ค อเมโซน ที่พัทยา จ.ชลบุรี ในวงเงิน 600 ล้านบาท ว่า ภาพรวมสินเชื่อธุรกิจขนาดกลางและขนาดย่อม (เอสเอ็มอี) ของธนาคาร ขณะนี้ถือว่าน่าพอใจ ซึ่งสิ้นปีคาดว่าจะเติบโตสุทธิ 5,000-6,000 ล้านบาท ใกล้เคียงกับเป้าหมายที่ตั้งไว้ 22-24% แต่ที่ผ่านมาได้ปรับเป้าหมายเป็นการภายในลงมาเหลือ 19% เนื่องจากเศรษฐกิจช่วงต้นปีที่ชะลอตัว
อย่างไรก็ตาม ในช่วงที่เหลือของปียังคงทำงานเต็มที่เพื่อผลักดันสินเชื่อให้ได้ตามเป้าหมายเดิม โดยเฉพาะการเร่งรัดพิจารณาลูกค้าที่ยื่นขอกู้เข้ามาเดิม ส่วนการหาลูกค้าใหม่ในช่วง 3 เดือนสุดท้ายจะไม่เน้นมากแล้ว และหากลูกค้าที่ได้รับการอนุมัติมีการเบิกใช้สินเชื่อ น่าจะทำให้สินเชื่อเอสเอ็มอีสามารถเติบโตได้ถึง 20%
สำหรับแผนธุรกิจในปีหน้าของสายงานพาณิชย์ธนกิจ จะเน้นการเพิ่มลูกค้าใหม่ในสัดส่วนที่มากขึ้น โดยบุกพื้นที่ใหม่ๆ ตามหัวเมืองใหญ่ในต่างจังหวัดและอุตสาหกรรมใหม่ๆ จากเดิมที่ซีไอเอ็มบีเน้นในกลุ่มการค้าและอสังหาริมทรัพย์ โดยตั้งเป้าลูกค้าใหม่ประมาณ 4,2004,300 ราย และเป้าหมายสินเชื่อเติบโต 1819% และจะมุ่งเน้นการให้บริการทางการเงินเพื่อสร้างรายได้ค่าธรรมเนียมมากกว่ารายได้ดอกเบี้ย
ทั้งนี้ สายงานพาณิชย์ธนกิจจะทำแผนร่วมกับซีไอเอ็มบี กรุ๊ป โดยยังมุ่งเน้นจุดแข็งเครือข่ายอาเซียน ซึ่งประเมินว่าแนวโน้มธุรกิจในประเทศจะราบรื่นกว่าปีนี้ หลังจากสถานการณ์ในประเทศสงบ รัฐบาลมีเสถียรภาพ มีการเดินหน้าโครงการลงทุนต่างๆ ที่มีอานิสงส์ไปยังเอสเอ็มอีที่เป็นธุรกิจต่อเนื่อง
“ภาพลักษณ์ความเป็นอาเซียนของเราค่อนข้างชัดเจน ซึ่งตอนนี้มีลูกค้าสอบถามเข้ามามาก ต้องการที่จะขยายธุรกิจไปยังประเทศในอาเซียน แต่จะไปได้ก็ต้องมีความพร้อมพอสมควร ธุรกิจต้องเตรียมตัวหลายด้าน ซึ่งธนาคารจะให้คำปรึกษาเพื่อให้ธุรกิจพร้อมที่สุด ก่อนที่จะเข้าไปลุยตลาดอาเซียน” นายจิรัชยุติ์ กล่าว 
ทั้งนี้ ซีไอเอ็มบีเพิ่งสนับสนุนทางการเงินแก่บริษัท อเมซอน ฟอลส์ ในโครงการสวนน้ำการ์ตูนเน็ทเวิร์ค อเมโซน ซึ่งจะเปิดตัวอย่างเป็นทางการต้นเดือน พ.ย.นี้ โดยธนาคารยังได้ต่อยอดการให้สินเชื่อแก่ร้านค้ารายย่อยที่อยู่ในโครงการสวนน้ำดังกล่าวด้วย ซึ่งหลังจากได้แจ้งให้ร้านค้าต่างๆ รับทราบแล้ว ปรากฏว่ามีร้านค้าหลายรายสนใจยื่นเอกสารขอสินเชื่อเข้ามา โดยธนาคารได้เร่งรัดให้เจ้าหน้าที่พิจารณาเอกสารข้อมูลสินเชื่อ เพื่ออนุมัติผลให้ร้านค้าให้ได้โดยเร็ว